ເມັກຊິໂກ ໂຈະການປະຕິບັດງານ ທີ່ບໍ່ຈຳເປັນຕ່າງໆ ຍ້ອນ ການລະບາດ ຂອງໄຂ້ວັດໝູ
ຂ່າວສຳຄັນອື່ນໆ: ແພນແດມິກແມ່ນຫຍັງ? ທ່ານໂອບາມາ ກ່າວປ້ອງກັນ ການປະຕິບັດງານ ໃນໄລຍະ 100 ມື້ທຳອິດ; ທ່ານໂອບາມາເວົ້າວ່າ ໄດ້ມີການປ່ຽນແປງໃນນະໂຍບາຍ
ປະທານາທິບໍດີ ເມັກຊິໂກ ທ່ານ FILIPE CALDERON ຮຽກຮ້ອງໃຫ້ປະຊາຊົນ ພາກັນ ຢູ່ເຮືອນ ຂະນະທີ່ ຣັຖບານກາງ ໂຈະ ກິຈກັມຕ່າງໆ ທີ່ບໍ່ມີຄວາມຈຳເປັນ ໃນຄວາມ ພະຍາຍາມ ເພື່ອປາບປາມ ການແຜ່ ຣະບາດ ຂອງເຊື້ອ ພະຍາດໄຂ້ຫວັດໝູ ໃນການກ່າວ ຄຳປາສັຍ ທາງ ໂທຣະພາບ ທົ່ວປະເທດ ໃນແລງ ວານນີ້ ທ່ານCALDERON ເວົ້າວ່າ ເຮືອນ ແມ່ນບ່ອນ ປອດພັຍ ທີ່ສຸດ ສຳລັບ ຊາວເມັກຊິໂກ ໃນເວລານີ້ ຣັຖບານ ເມັກຊິໂກ ໄດ້ໂຈະ ກິຈກັມຕ່າງໆ ທີ່ບໍ່ຈຳເປັນ ເປັນເວລາ 5 ມື້ເລີ້ມແຕ່ ວັນສຸກ ມື້ອື່ນນີ້ ເປັນຕົ້ນໄປ ຣັຖມຸນຕຣີ ກະຊວງ ສາທາຣະນະສຸກເມັກຊິໂກ ທ່ານ JOSE CORDOVA ກ່າວວ່າ ພາກສ່ວນ ການແພດ ແລະການ ຂົນສົ່ງຈະບໍ່ມີ ຜົນກະທົບ ແນວໃດ ພ້ອມນີ້ ທ່ານຍັງ ກ່າວວ່າ ມີ 99 ກໍຣະນີ ທີ່ໄດ້ຮັບການ ຢືນຢັນວ່າ ເປັນໄຂ້ ຫວັດໝູ ໃນເມັກຊິໂກ ແລະ 8 ຄົນ ໃນນັ້ນໄດ້ເສັຽຊີວິດ ອົງການ ອະນາມັຍໂລກ ໄດ້ຍົກຣະດັບ ຄຳເຕືອນ ກ່ຽວກັບ ໄຂ້ຫວັດໝູຂຶ້ນອີກ ຂີດນຶ່ງ ເປັນຣະດັບທີ 5 ຊຶ່ງເປັນ ການສະແດງ ໃຫ້ເຫັນວ່າ ການແຜ່ຣະບາດ ໃນຂັ້ນ PANDEMIC ແມ່ນໃກ້ ຈະເກີີດ ຂຶ້ນແລ້ວ ຄືຍັງອີກ ຂີດນຶ່ງກໍຈະເຖິງຂັ້ນປະກາດວ່າ ເປັນ PANDEMIC ຊື່ງໝາຍເຖິງ ການຣະບາດຢ່າງຮ້າຍແຮງ ແລະໃນ ຂອບເຂດ ທີ່ກວ້າງຂວາງ ທີ່ສຸດ ຄຳວ່າ “PANDEMIC” ໝາຍເຖິງ ການເຈັບປ່ວຍ ໃນຂອບເຂດພູມສາດ ທີ່ກວ້າງຂວາງ ແລະມີຜົນ ກະທົບ ຕໍ່ປະຊາກອນ ໃນສັດສ່ວນ ທີ່ໃຫຍ່ຫລວງ ການແຜ່ຣະບາດ ຂອງໂຣກ ໄຂ້ຫວັດໝູ ໃນເວລານີ້ ຍັງບໍ່ທັນ ຖືກປະກາດ ໃຫ້ເປັນ“PANDEMIC” ເທື່ອ ອົງການ ອະນາມັຍໂລກ ເວົ້າວ່າ ໄຂ້ຫວັດໃຫຍ່ ທີ່ເປັນ“PANDEMIC” ເກີດຂຶ້ນ ເວລາເຊື້ອ ໄຂ້ຫວັດໃຫຍ່ ຊະນິດໃໝ່ ເລີ້ມ ປາກົດຂຶ້ນ ແລະແຜ່ຣະບາດ ໄປໃນ ທົ່ວໂລກ ໂດຍມີ ຈຳນວນ ຜູ້ລົ້ມປ່ວຍ ແລະຜູ້ເສັຽຊີວິດ ເປັນຈຳນວນຫຼວງຫລາຍ ອົງການນີ້ ກ່າວວ່າ ຖ້າຫາກໂຣກ ໄຂ້ຫວັດໝູ ແຜ່ຣະບາດ ອອກໄປຢ່າງກວ້າງຂວາງ ແລະຮ້າຍແຮງ ເຖິງຂັ້ນ PANDEMIC ໂຕຢ່າງ ໃນຜ່ານມາສໍ່ສະແດງວ່າ ການຣະບາດ ໃນເທື່ອນີ້ ອາດຈະ ຍັງຜົນໃຫ້ ມີຜູ້ ເສັຽຊີວິດຣະຫວ່າງ 2 ຫາ 7 ລ້ານ 4 ແສນຄົນ ຢູ່ໃນ ທົ່ວໂລກ ອົງການ ອະນາມັຍໂລກ ເວົ້າວ່າໃນສັຕວັດ ທີ 20 ມີການ ແຜ່ຣະບາດ ຢ່າງຮ້າຍແຮງ ແລະກວ້າງຂວາງ ຂອງ ໄຂ້ຫວັດໃຫຍ່3 ເທື່ອ ຄື ເທື່ອລ່າສຸດ ແມ່ນ ໄຂ້ຫວັດໃຫຍ່ ຮົງກົງ ໃນປີ 1968 ແລະທີ່ຮ້າຍແຮງສຸດ ແມ່ນ ໄຂ້ຫວັດໃຫຍ່ ສະເປນ ໃນປີ 1918 ແລະ 1919 ທີ່ເຮັດໃຫ້ມີຜູ້ເສັຽ ຊີວິດ ປະມານ 40 ຫາ 50 ລ້ານຄົນ ປະທານາທິບໍດີສະຫະ ຣັດ ທ່ານ BARACK OBAMA ກ່າວວ່າ ຣັຖບານຂອງທ່ານ ຢູ່ໃນ ສະພາບທີ່ຈະ ດຳເນີນງານ ຕໍ່ໄປ ໄດ້ດ້ວຍດີ ຫລັງຈາກ ໄລຍະ100 ວັນ ຜ່ານໄປ ແຕ່ກໍ ເວົ້າວ່າ ຍັງມີ ວຽກງານ ເພີ້ມຕື່ມ ທີ່ຈະຕ້ອງ ໄດ້ແກ້ໄຂກ່ຽວກັບ ເສຖກິດ ຂອງ ສະຫະຣັດ ທີ່ກຳລັງ ປະສົບບັນຫາ ໃນລະຫວ່າງ ກອງປະຊຸມຖແລງຂ່າວ ທີ່ອອກອາກາດ ທາງໂທຣະພາບ ທົ່ວປະເທດ ແລງວານນີ້ ທ່ານ OBAMA ເວົ້າວ່າຣັຖບານ ທີ່ຫາກໍ ເຂົ້າຮັບ ໜ້າທີ່ ໃໝ່ໆ ຂອງທ່ານ ໄດ້ເລີ້ມ ເອົາບາດກ້າວເພື່ອເກັບກວດ ຊາກຫັກພັງ ຈາກ ວິກິຕການ ທີ່ຮ້າຍແຮງສຸດ ທາງດ້ານ ເສຖກິດນັບຕັ້ງແຕ່ ໄດ້ເກີດ ສະພາບ ເສຖກິດ ຕົກຕ່ຳ ຄັ້ງໃຫຍ່ ໃນຊຸມປີ 1930 ຮວມທັງຮ່າງແຜນ ງົບປະມານ ມູນຄ່າ 3400 ຕື້ໂດລາ ທີ່ຫາກໍ ຖືກຮັບຜ່ານ ບໍ່ເທົ່າໃດຊົ່ວໂມງ ກ່ອນໜ້ານັ້ນ ໂດຍ ຣັຖສະພາ ສະຫະຣັດ ແຕ່ ປະທານາທິບໍດີ OBAMAກ່າວວ່າ ການດຳເນີນ ຄວາມພະຍາຍາມ ເຫລົ່ານີ້ ແມ່ນເປັນພຽງ ແຕ່ບາດກ້າວເລີ້ມຕົ້ນ ທໍ່ນັ້ນ ແລະສັນຍາວ່າ ຈະມີການ ດຳເນີນ ຄວາມພະຍາຍາມ ແບບບໍ່ມີການລົດລະ ບໍ່ມີການ ທໍ້ຖອຍ ເພື່ອສນັບສນຸນ ຄວາມອຸດົມ ຮັ່ງມີ ແລະ ຄວາມໝັ້ນຄົງຂອງ ປະເທດຊາດ ໃນອະນາຄົດ ຂ້າງໜ້າ ໃນ ດ້ານນະໂຍບາຍ ການຕ່າງປະເທດນັ້ນ ປະທານາ ທິບໍດີBARACK OBAMA ກ່າວວ່າ ຣັຖບານ ຂອງທ່ານ ໄດ້ດຳເນີນ ບາດກ້າວຕ່າງໆ ເພື່ອຫັນປ່ຽນທິດທາງໃໝ່ ໃນກອງປະຊຸມ ຖແລງຂ່າວ ທາງໂທຣະພາບ ແລງວານນີ້ ທ່ານ OBAMA ໄດ້ຣະບຸໂຕຢ່າງ ຫລາຍອັນ ຊື່ງມີໂຮມທັງ ການເຄື່ອນໄຫວ ເພື່ອຍຸຕິ ສົງຄາມ ໃນອີຣັກຍຸທສາດໃໝ່ ໃນການ ປາບປາມ ກຸ່ມກໍ່ການຮ້າຍ AL-QAIDA ໃນ ອັຟການິສຖານແລະປາກິສຖານ ແລະການໃຫ້ ຄຳໝັ້ນສັນຍາ ຂອງທ່ານ ທີ່ຈະປິດຄຸກ ທະຫານ ທີ່ອ່າວGUANTANOMO ປະເທດຄິວບາ ກ່ຽວກັບ ບັນຫາ ການປະຕິບັດ ໃນການ ສອບປາກຄຳນັ້ນ ທ່ານOBAMA ເວົ້າວ່າ ເຕັກນິກ ໃນການ ຖອກນ້ຳ ສາດໃສ່ໜ້າ ຂນະທີ່ ນັກໂທດນອນຫງາຍຢູ່ ເພື່ອໃຫ້ນ້ຳ ເຂົ້າປາກ ເຂົ້າດັງ ຄ້າຍຄືກັນ ກັບການ ຈົມນ້ຳທີ່ນຳໃຊ້ ໂດຍຣັຖບານ ຂອງອະດີດ ປະທາ ນາທິບໍດີ BUSH ແມ່ນເປັນການ ທໍຣະມານ ທ່ານ OBAMA ກ່າວວ່າ ທ່ານໄດ້ຫ້າມ ບໍ່ໃຫ້ມີ ການນຳໃຊ້ ວິທີການ ສອບ ປາກຄຳແບບນີ້ ຍ້ອນວ່າ ຂໍ້ມູນຕ່າງໆ ທີ່ໄດ້ຮັບ ສາມາດ ໄດ້ຮັບ ຈາກການໃຊ້ ວິທີການອື່ນທີ່ສອດຄ່ອງ ກັບຄຸນຄ່າ ຂອງ ສະຫະຣັດ ຄະນະໄອ ຍະການ ໃນເກົາຫລີໃຕ້ ເລີ້ມສອບ ປາກຄຳອະດີດ ປະທານາທິບໍດີ ROH MOO-HYUN ໃນຖານ ພົວພັນກັບ ການສໍ້ຣາດ ບັງຫຼວງທີ່ນອງນັນ ມູນຄ່າ ຫລາຍລ້ານ ໂດລາ ທ່ານ ROH ໄດ້ໄປຮອດ ຫ້ອງການ ຂອງໄອຍະການໃນວັນ ພະຫັດມື້ນີ້ ຫຼັງຈາກ ໄດ້ເດີນທາງ ເປັນເວລາ ຫລາຍກວ່າ 5 ຊົ່ວໂມງຈາກເຮືອນ ຂອງທ່ານ ທີ່ຕັ້ງຢູ່ ໃນພາກ ຕາເວັນອອກ ສຽງໃຕ້ ຂອງປະເທດ ແລະກໍຖືກຕິດຕາມ ໂດຍ ຂະບວນຣົດ ພວກນັກຂ່າວ ຄນະ ໄອຍະການ ໄດ້ສອບປາກຄຳ ສະມາຊິກໃນຄອບຄົວ ຂອງທ່ານ ROH ແລ້ວ ຮວມທັງ ພັລຍາ ແລະລູກຊາຍ ຂອງທ່ານ ກ່ຽວກັບການກ່າວຫາ ທີ່ວ່າ ພວກເຂົາເຈົ້າ ໄດ້ຮັບເງິນ ທັງໝົດ 6 ລ້ານໂດລາ ຈາກນັກທຸຣະກິດ ຄົນນຶ່ງ ທີ່ໄດ້ ຖືກຈັບ ທ່ານ ROH ຍອມຮັບວ່າ ພັລຍາ ຂອງທ່ານໄດ້ຮັບເງິນ ຈຳນວນນຶ່ງ ໃນຖານະ ເປັນເງິນກູ້ຢືມ ເພື່ອນຳໄປ ໃຊ້ໜີ້ ແຕ່ໄດ້ປະຕິເສດວ່າ ທ່ານບໍ່ ຮູ້ເຣື່ອງນີ້ ລ່ວງໜ້າ ຄະນະ ໄອຍະການ ຍັງບໍ່ທັນຕັດສິນໃຈ ເທື່ອວ່າ ຈະຈັບ ອະດີດ ປະທານາ ທິບໍດີ ROH ຫລືບໍ່ ທ່ານ ROHໄດ້ສະມັກ ເລືອກຕັ້ງ ປະທາ ນາທິບໍດີ ພາຍໃຕ້ ການໂຄສະນາ ຕໍ່ຕ້ານ ການສໍ້ຣາດບັງຫຼວງ ແລະເປັນ ຜູ້ນຳ ຂອງປະເທດ ແຕ່ປີ 2003 ຫາ 2008 ເຈົ້າໜ້າທີ່ອີຣັກກ່າວວ່າ ຈຳນວນຜູ້ເສັຽ ຊີວິດ ຈາກການ ໂຈມຕີ ດ້ວຍຣະເບີດຣົດ ທັງໃນ ແລະອ້ອມແອ້ມ ນະຄອນຫລວງ ແບັກແດັດ ໃນມື້ວານນີ້ໄດ້ເພີ້ມຂຶ້ນເປັນ ຢ່າງນ້ອຍ 51 ຄົນ ການໂຈມຕີ ທີ່ຮ້າຍແຮງສຸດ ໃນມື້ວານນີ້ມີຂຶ້ນ ທີ່ຄຸ້ມ SADR ໃນນະຄອນ ຫລວງແບັກແດັດ ຊຶ່ງເຮັດໃຫ້ ມີຜູ້ເສັຽຊີວິດ 44ຄົນ ກ່ອນໜ້ານີ້ ເຈົ້າໜ້າທີ່ ການແພດ ເວົ້າວ່າ ຈຳນວນ ພວກເສັຽຊີວິດ ແມ່ນ 41ຄົນ ເຈົ້າໜ້າທີ່ ກະຊວງ ພາຍໃນ ຄົນນຶ່ງ ເວົ້າວ່າ ນອກນັ້ນ ຍັງມີອີກ ປະມານ 70ຄົນ ໄດ້ຮັບ ບາດເຈັບ ເວລາຣະເບີດ ຢ່າງນ້ອຍ 2 ລູກ ແຕກຂຶ້ນ ຢູ່ທີ່ຕລາດ ໃນເວລາທີ່ຕິດຕໍ່ກັນ ສ່ວນການ ໂຈມຕີ ດ້ວຍຣະເບີດ ຢູ່ບ່ອນອື່ນໆ ໃນນະຄອນຫລວງຂອງອີຣັກນັ້ນ ເຮັດໃຫ້ມີ ຜູ້ເສັຽຊີວິດ ທັງໝົດ 7 ຄົນ ແລະໃນ ມື້ນີ້ ກອງທັບອັງກິດ ໃນອີຣັກ ໄດ້ຈັດ ພິທີ ໄວ້ອາລັຍ ໃຫ້ແກ່ ທະຫານ ຂອງຕົນ ໃນລະຫວ່າງການເຮັດ ສົງຄາມ ເປັນເວລາ 6 ປີກວ່າໆ ຢູ່ໃນ ປະເທດ ອີຣັກ ພິທີ ຊຶ່ງຈັດຂຶ້ນຢູ່ນອກເມືອງ BASRA ແມ່ນ ພາກສ່ວນນຶ່ງ ໃນການ ກະກຽມ ເພື່ອຖອນ ທະຫານ ອັງກິດຈຸສຸດທ້າຍ ອອກຈາກ ອີຣັກ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ